Бившият президент на САЩ Бил Клинтън ( 1993 – 2001 ) смята , че Белият дом при неговия сегашен стопанин се е превърнал в епицентър на хаоса . Това се казва във фрагмент от речта на експрезидента , публикуван на сайта на Националния конгрес на Демократическата партия , преминаващ във виртуален режим в Милуоки . Клинтън сравни президентското управление на републиканеца Тръмп с хаос и го обвини в непоследователност при управлението на държавата . „ Доналд Тръмп казва , че ние ( САЩ ) сме водещи в света . Само че ние сме единствената сред големите промишлено развити икономики , където равнището на безработицата се утрои . В подобни времена Овалният кабинет трябва да стане команден център . А вместо това той е епицентър на ураган “ , отбеляза Клинтън . Според него Тръмп е решен да не признава отговорността си и да прехвърля вината на другите . „ Нашият избор е Джо Байдън “ , резюмира Клинтън .